钦定古今图书集成/明伦汇编/官常典/第630卷 > 《潭州通判谢上表》唐·介
## 钦定古今图书集成/明伦汇编/官常典/第630卷 > 《潭州通判谢上表》唐·介

始窜岭南，人皆谓之必死。及迁湖外，恩实出于再生。
仍复前官，俾关郡政。仰叨成命，增激微衷。切念臣寒
素立身，孤直无援。历官再纪，才贰郎曹。入朝逾年，幸
兼风宪。臣自以逢圣明之治，当言责之司。祗知忠义
以事君，不顾祸患之及己。凡所上奏，必尽至公。流辈
为臣寒心，奸邪见臣切齿。臣本欲为耳目于陛下，勉
“副东求；不能效鹰犬于他人，以希进用。心虽无愧，迹
已甚。”孤属权臣之擅朝，肆己私而害政，辄输忠款，冀
补涓尘。陛对之间，未能悉意，天威之下，卒莫自明。得
罪一时，窜身万里，流离远道，殆及期年，摈弃遐荒，分
甘散秩。岂谓皇帝陛下存国大体，察臣愚忠，欲招谏
者之言，免为后来之诫，三推皇泽，特与一官。以邕、广
之寇攘，择湖湘之守倅，俾从征筦，得佐郡符。然臣粗
识义方，薄知臣节。纳忠获罪，顾百谪以诚甘；尽瘁报
君，虽九死而不悔。谨当益勤官守，以助军兴。夙夜以
思，冀免于败事；毫分有补，少答于大恩。